Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 248/12/8802	Košice I, 2.8.2012
EEČ : 2-63-187-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice I
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
	povolanie: invalidný dôchodca
v Košiciach a inde v dobe od roku 2008 do júna 2012 si neplní pravidelne svoju vyživovaciu povinnosť voči svojim deťom XXXXX, nar. XXXXX a XXXXX, nar. XXXXX, hoci jej táto  vyplýva priamo zo zákona o rodine č. 36/2005 Z. z., ako aj z rozsudku Okresného súdu XXXXX I zo dňa 15.01.2008 č.k. 21P/189/2005, právoplatný dňa 26.03.2008, v ktorom je zaviazaná prispievať na ich výživu sumou 23,30 € 2011 na každé z nich mesačne vždy do 25-teho dňa v mesiaci vopred k  rukám  otca XXXXX a na základe rozsudku Krajského súdu v Košiciach zo dňa 04.12.1999 č.k. 8CoP/138/2011, právoplatný dňa 18.10.2011 je zaviazaná prispievať na každé z nich mesačne 30 % zo životného minima za obdobie od 01.07.2008 do 31.12.2010, čím  takto XXXXX  dlhuje  výživné  vo  výške  355,32 €
lebo zanikla trestnosť činu
Odôvodnenie:
	Policajný orgán OO PZ XXXXX-XXXXX uznesením sp. zn. XXXXX zo dňa 26.04.2012 začal trestné stíhanie a následne uznesením zo dňa 27.06.2012 vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona, ku ktorému malo dôjsť tak, ako je to uvedené vo výrokovej časti tohto uznesenia.
	
V danej veci podal dňa 16.04.2012 XXXXX, nar. 05.02.1969 trestné oznámenie na XXXXX pre neplatenie výživného a to za obdobie od roku 2008 do júna 2012.

Do spisu boli zabezpečené rodné listy detí, potvrdenia o návšteve školy, rozsudky Okresného súdu XXXXX I a Krajského súdu v Košiciach, správy o obvinenej, dohoda o vzájomnom vysporiadaní, fotokópie poštových poukážok, charakteristika z miesta bydliska a odpis z registra trestov.

Súčasťou spisu je výsluch poškodeného XXXXX, v ktorom uviedol, že dňa 24.07.2012 si na pošte prevzal hotovosť vo výške 401,62 €, ktoré mu poslala poštovou poukážkou obvinená XXXXX, kde táto suma predstavuje uhradenie výživného v plnej výške. 

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písm. a/ Trestného zákona trestnosť činu zaniká aj vtedy, ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé  následky a páchateľ svoju povinnosť dodatočne splnil skôr, než sa súd odobral na záverečnú poradu. 

Na základe vyššie uvedeného možno skonštatovať, že boli splnené podmienky osobitného ustanovenia o zániku trestnosti činu podľa § 86 písm. a/ Trestného zákona a teda  došlo k zániku trestnosti zanedbania povinnej výživy podľa § 207 ods. 1 Trestného zákona  a preto bolo potrebné rozhodnúť tak, ako je to uvedené vo výrokovej časti tohto ustanovenia. 

Poučenie:
Proti tomuto uzneseniu je prípustná sťažnosť, ktorú možno podať do troch dní od doručenia tohto uznesenia na Okresnú prokuratúru                                         XXXXX I. Sťažnosť má odkladný účinok.

Mgr. Jozef Stanko
prokurátor